Okufa kwa Nnaabakyala wa Bungereza Elizabeth Owookubiri kwayongobeza buli omu! Ono ye mukulembeze waffe eyali akyasinze okuwangaalira ku Nnamulondo ya Bungereza okumala ebbanga eddene. Entebe yagimalako emyaka nsanvu miramba. Nnaabakyala Elizabeth yafiira ku myaka kyenda mu mukaaga ku Lwokuna nga munaana omwezi Ogwomwenda bbiri abiri mu ebiri, oluvannyuma lw’okumala akaseera nga atawaanyizibwa ebirwadde eby’enjawulo. Mutabani we omukulu era nga ye yali omulangira wa Wales, Charles Phillip Arthur George ye yalya Nnamulondo era n’afuukirawo, Kabaka Charles Owookusatu. Kabaka Charles Owookusatu Owookusatu, bwe yali ayogera ku njega eno yagamba nti, balina ennyiike yamaanyi nga ab’olulyo olulangira. Era mu bigambo bye yagamba bwati, “Tukungubagira omukulembeze era maama omwagalwa. Okufa kwe kutukubye wala nga eggwanga awamu n’amawanga agali mu lusse olumu ne Bungereza awamu n’ensi yonna.”Nnaabakyala Elizabeth Owookubiri yalya eŋŋoma mu lukumi mu lwenda ataano mu bbiri, oluvannyuma lw’okufa kwa Kitaawe, Kabaka George Owoomukaaga. Olwo bwatyo n’akulembera Bungereza n’amawanga amalala agali mu lusse olumu ne Bungereza. Obubaka obusaasira olulyo olulangira awamu n’Abangereza bonna bwatandika okuyiika oluvannyuma lw’amawulire g’okufa kwe okusaasaana. Ssaabaminisita wa Bungereza omuggya, Lizi Trassi yategeeza nti ekikangabwa kyali kyamanyi eri Bungereza n’ensi yonna.